
TIRIL REFSUM

Ooh la la!

HVERDAGSLUKSUS

SOM GJØR GODT

Ooh la la!

For ti år siden sto jeg hjemme på kjøkkenet og bakte en trippel mocca-kake. Jeg husker at jeg denne dagen for første gang fikk ideen om at det kanskje var mulig å gjøre dette til min levevei, og at jeg ble fylt av glede over å se for meg en slik fremtid. Men jeg slo det selvsagt raskt fra meg igjen. Å leve av noe sånt virket jo helt urealistisk! Heldigvis viste lidenskapen min for søte, næringsrike fristelser seg å være større enn de andre fremtidsplanene jeg hadde, og det var denne lidenskapen som førte til at Oslo Raw etter hvert ble til – ikke på grunn av en utarbeidet strategi, men som en spontan, livsglad drøm som ble til virkelighet.

Denne boken er en forlengelse av den reisen jeg valgte da jeg skapte Oslo Raw. Den er en feiring av alt det gode livet har å by på – små øyeblikk av luksus i hverdagen, de dype, sanselige opplevelsene i hver smak, og den gleden vi finner i å dele en godbit med noen vi er glad i.

Cake for breakfast? Ja, takk!

Jeg har alltid spart plass til dessert fordi jeg elsker den ekstra dimensjonen det tilfører dagen. En dessert er avslutning på et måltid, ja, men den er også noe større – en forlengelse av den pausen et måltid er, ren nytelse, og en måte å feire selve livet på.

Enten det er sjokoladekake til frokost, en søt munnfull på vei til jobb, eller en varmende, næringsrik rett som fyller kropp og sjel, så er mat så mye mer enn bare næring – det er omsorg, glede og ren livskraft. I denne boken finner du oppskrifter som løfter hverdagen – nærende, enkle og deilige godsaker laget for å nytes. Her er kaker, frokoster og småretter som gir deg en følelse av velvære i hver bit. Smaker som skaper minner og oppskrifter som lar deg feire livet – hver eneste dag.

Så sett deg ned, la sansene våkne og dykk inn i en verden av hverdagsluksus. Denne boken er min kjærlighetserklæring til alle de små øyeblikkene som gjør livet stort.

Vel bekomme!

PRAKTISKE TIPS & HVERDAGSTRIKS

I 2012 begynte jeg å lage mine egne raw cakes hjemme på kjøkkenet. Gleden over å nyte rene råvarer i kakeform utviklet seg raskt til en liten bedrift, «Raw Food Oslo – catering og events». Jeg byttet ut sofaen i stuen med en fryser, solgte kaker fra sykkel, og begynte å dele om godsakene jeg laget og prosessen med Raw Food Oslo på sosiale medier. I 2016 åpnet min første kafé på Adamstuen Torg. Mange av kakene i denne boken utviklet jeg i denne perioden, og de er fortsatt bestselgere i kafeene våre og favoritter hos kunder over hele landet: De har blitt ekte raw-klassikere!

Våre raw cakes lages med helt naturlige ingredienser som frukt, bær, nøtter, frø og oljer. De stekes ikke, men settes kaldt for å bevare innholdet av vitaminer, enzymer og mineraler i råvarene. De kan enkelt oppbevares i fryseren eller kjøleskapet, så du alltid har noe godt tilgjengelig.

I tillegg til raw cakes finner du også bakte godsaker i boken – alltid med rene og næringsrike råvarer. Alle oppskriftene er favoritter fra min hverdag – både salte og søte varianter som du enkelt kan lage for litt ekstra hverdagsluksus.

PS: Husk å prøve deg frem med oppskriftene og lag varianter som passer deg. Juster der du føler for det og lag dine egne personlige favoritter. [image: image]

• La ingrediensene bli romtempererte før bruk – det gjør prosessen effektiv og gir et bedre resultat. Dette gjelder spesielt for raw cakes siden kalde råvarer og fett kan få fyllet til å skille seg – da må det blendes lenger.

• Reduser saltmengden hvis du bruker ristede og saltede nøtter.

• Tilsett ekstra kokosolje eller kakaosmør for å stabilisere raw cakes om du vil ha dem fastere i konsistensen.

• Dypp fingrene i vann når du trykker ut deig eller triller ut kuler – det gjør det lettere å presse ut og lage deigen jevn.

• Jeg bruker runde springformer på 18–20 cm og firkantede på 20 x 20 cm til kakene. Mindre form gir høyere kake, større gir lavere.

• Raw cakes må stå kjølig for å stivne – i fryseren eller kjøleskapet. Spis dem rett fra fryseren for en fast konsistens, eller tint for mykere tekstur. Sjokoladekakene inneholder mindre vann og kan nytes raskere enn bærkakene, som trenger litt mer tid til tining. For best resultat tiner jeg raw cakes i kjøleskap 1–2 timer før servering.

• Holdbarhet på raw cakes: 10 dager i kjøleskap, opptil 6 måneder i fryseren.

• Aktiver nøtter og frø ved å bløtlegge dem i vann i romtemperatur. Da blir de lettere å fordøye og får en bedre tekstur.


UTSTYR OG TEKNIKKER

FOODPROSESSOR

Denne maskinen bruker jeg til å lage rå og bakte godsaker, mikse deiger, nøttesmør, nice cream, supper og mye mer. Jo kraftigere maskin, desto raskere og jevnere resultat.

BLENDER

En kraftig blender gir silkemyke kremer, fyll, smoothies, juice, dressinger og supper. Start alltid med væsken nederst, og øk hastigheten gradvis for jevnt resultat. En god blender kan også lage nøttesmør.

MELKESKUMMER

En liten håndvisp jeg bruker hver dag til gullmelk, kakao og andre drikker. Lager nydelig skum og gir baristafølelse hjemme. Du kan også vispe krem med den.

JUICER

Jeg foretrekker kaldpresser, men råsaftsentrifuge fungerer også godt. Har du ikke juicer, kan du bruke blender og sile med en nøttepose.

NØTTEPOSE

Finmasket pose laget av nylon, bomull eller hamp som brukes til å sile væske fra fast stoff. Et must for å lage silkemyk nøttemelk. Også fin til å sile juice i.

SPIRALIZER

Lag grønnsakpasta på et blunk. Perfekt for salater og pastaretter. Squash, gulrot og rødbete blir til delikat, sprø spagetti.

TØRKEOVN

Dehydratoren er en skånsom måte å varmebehandle mat under 42 °C. Jeg bruker den til alt fra kjeks til tørket frukt og grønnsakchips. Den forsterker smak, gjør maten holdbar og skaper sprø teksturer.


NOEN FAVORITTINGREDIENSER

KAKAO

Verdens lekreste superfood som både fremmer lykkefølelse og sunnhet. Kakao inneholder masser av mineraler, lettopptakelige antioksidanter og andre næringsstoffer som booster immunforsvaret. Den kan også bidra til å balansere hormonsystemet. Kakao virker som en mild oppkvikker og fremmer fokus, tilstedeværelse og prestasjon. Jeg bruker kakao i form av ren masse, nibs, pulver og smør. Den dype luksuriøse smaken og godfølelsen den gir, gjør kakao til min absolutte favorittingrediens.

KOKOSOLJE

Sunt plantefett som binder og gir fylde i både kakebunner og fyll. Jeg bruker også oljen til steking og baking. Oljen stivner hvis den møter noe kjølig, så husk at den bør være myk eller smeltet før den blandes med andre ingredienser. I oppskriftene bruker vi helst smeltet kokosolje for effektivitet. Da tilsvarer 5 ss hard kokosolje ca. 1 dl smeltet olje. Står det ikke spesifisert, er det hard kokosolje som ikke er smeltet.

Jeg bruker også kokosolje i varme drikker for ekstra næring og energi. Du finner kokosolje både kaldpresset og raffinert, og i en flytende form som kalles MCT-olje. Sistnevnte finnes også i pulverform.

KOKOSKREM

Min favoritt til kakefyll. Kokoskrem er den fete delen av kokosmelken. Kjøp ferdig, eller bruk det tykke laget fra avkjølt kokosmelk. Gir en silkemyk og kremet konsistens.

KOKOSMASSE

Tørket, revet kokos som brukes i kakebunner, barer, energikuler og som topping og snacks. Gir sødme, struktur og naturlig godt fett. Tørket kokos kan være revet fint eller grovt, eller komme i større kokosflak.

SALT

En viktig ingrediens som både løfter og fremmer smaken, og gir påfyll av mineraler. Jeg har alltid en klype salt i søtsaker, og i varme og kalde drikker. Jeg bruker helst rent havsalt i oppskriftene og flaksalt som dryss der det passer. Smak til med salt i oppskriftene så du får det slik du foretrekker.

PLANTEBASERT MELK

I oppskriftene velger du selv din favorittmelk. Jeg varierer mellom mandelmelk, rismelk, kokosmelk, havremelk, kumelk og fløte. Lag gjerne din egen nøttemelk, se side 54.

